Tradizzjonalment ix-xita tgħolli l-livell ta' spettaklu mhux ħażin fil-Gran Premju ta' Monaco u l-edizzjoni ta' din is-sena ma kinitx wisq inqas. Madankollu, is-sorpiżi li kellna matul it-tellieqa kienu aktar frott ta' żbalji umani milli fenomeni metereoloġiċi. Kundizzjonijiet inċerti It-tellieqa bdiet bil-vetturi jduru wara s-Safety Car minħabba x-xita li niżlet qabel it-tellieqa u fl-ewwel fażijiet tagħha. Matul dan il-perjodu, Daniil Kvyat esperjenza problema teknika fil-vettura tiegħu li ma bdietx tħallih itella' l-veloċità. Sabiex jindirizza din il-kwistjoni, huwa daħal fil-pits fejn it-Toro Rosso bidlulu l-isteering. Il-problema, però, baqgħet tippersisti u r-Russu reġa' daħal fil-pitlane biex jerħila lejn il-garaxx. Madankollu, huwa baqa' għaddej dritt u reġa' ħareġ fuq it-traċċat hekk kif il-problema dehret li telqet weħidha. Wara ftit dawriet fid-dell tas-Safety Car bosta sewwieqa bdew jilmentaw li din il-vettura ta' sigurtà damet wisq barra hekk kif ħassew li t-traċċat kien nixef biżżejjed biex it-tellieqa tkun tista' tkompli b'mod regolari. Xhieda ta' dan kien il-fatt illi, meta din daħlet lura fil-pit, numru ta' sewwieqa baqgħu sejrin warajha biex jeqilbu għar-roti intermedji. Madankollu, il-ħinijiet li dawn kisbu kkumparati mas-sewwieqa li baqgħu bil-wets wera li minn qaleb għall-intermedji kien għaġġel xi ftit hekk kif ma kienx hemm sinjali ta' gwadann kbir f'dan ir-rigward. Anzi, f'xi żoni l-qabda kienet għadha ħażina tant li Jolyon Palmer tilef il-kontroll tal-vettura tiegħu u daħal f'barriera. Tluq tajjeb Daniel Ricciardo għamel tluq tajjeb wara l-ħruġ tas-Safety Car fejn beda jagħmel ħinijiet aħjar minn dawk ta' bosta mill-avversarji tiegħu. Dan it-tluq deċiż reġa' seħħ wara l-Virtual Safety Car li ġiet implimentata wara l-inċident ta' Palmer. Sadanittant, Nico Rosberg sab ruħu taħt pressjoni kbira min-naħa ta' Lewis Hamilton. Is-sitwazzjoni tar-roti bdiet tinbidel fil-11-il dawra hekk kif is-sewwieqa bl-intermedji bdew jiksbu ħinijiet li kienu sa madwar żewġ sekondi aktar veloċi minn dawk bil-wets. Madankollu, minkejja li l-inters bdew joffru ħinijiet aħjar xi sewwieqa stennew ftit ieħor biex jaqilbu għalihom hekk kif kien għad hemm diversi għadajjar perikolużi tul it-traċċat. Dan ħareġ ċar permezz ta' inċident ieħor li seħħ f'dawra 11 stess meta Raikkonen ħabat fil-barrieri – inċident li wasslu biex jirtira. Aktar ma beda jgħaddi l-ħin aktar deher ċar li Hamilton kien qiegħed jitlef ħafna ħin wara Rosberg, illi kien qed isuq bil-mod ħafna. Dan il-fatt wassal lill-Mercedes biex jordnaw lill-Ġermaniż biex iċedi postu fid-dawra 16, ħaġa li għamel fi żmien qasir. L-għaqal ta' din id-deċiżjoni deher mill-ewwel hekk kif Hamilton telaq sparat u malajr beda jnaqqar mill-vantaġġ ta' Ricciardo. Sadanittant, f'dawra 22, Kvyat reġa' sab ruħu f'kontroversja ġdida wara li daħal b'mod aggressiv iżżejjed maġenb Magnussen u baqa' dieħel fih. Din il-ħabta ġiegħlet lir-Russu jirtira, filwaqt li d-Daniż kellu jidħol fil-pits għal ġewnaħ ta' quddiem ġdid. Bidla fl-istrateġija Fid-dawra 24, Ricciardo għamel bħal bosta sewwieqa oħra u qaleb għall-inters. Madankollu, il-Mercedes iddeċidew li jieħdu riskju b'Hamilton billi jħalluh ikompli għaddej bil-wets li beda bihom. Dawn ir-roti tellfu ħafna ħin lill-Brittaniku tant li l-Awstraljan irnexxielu jasal sa warajh. Però, Ricciardo ma seta' jaqbeż lil Hamilton b'xejn. Id-deċiżjoni tal-Mercedes bdiet turi b'mod ċar li huma kienu qegħdin jimmiraw li jwasslu lil Hamilton sal-aħħar tat-tellieqa b'pit stop waħda; ħaġa li kienet timplika tranżizzjoni diretta għar-roti tan-niexef. Hekk fil-fatt ġara fit-32 dawra meta qaleb għall-ultrasofts. Dawra warajh kien Ricciardo li daħal fil-pits biex jaqleb għal sett roti supersoft. Grazzi għad-dawra eċċellenti li għamel qabel daħal, l-Awstraljan deher li seta' joħroġ quddiem il-Brittaniku b'pit stop diċenti. Madankollu, nuqqas ta' komunikazzjoni bejn l-inġiniera u l-mekkaniki tar-Red Bull wassal lil dawn tal-aħħar biex ma jkunux lesti biex jilqgħu lil Ricciardo fil-pits. Dan wassal għal pit stop kaotika li damet 13-il sekonda u wittiet it-triq għal Hamilton biex jerġa' jieħu l-ewwel post. Konfronti interessanti Fid-dawriet ta' wara rtiraw Max Verstappen u Kevin Magnussen b'konsegwenza ta' żewġ inċidenti separati. Madankollu, l-aktar aspett ta' interess baqgħet il-battalja bejn Ricciardo u Hamilton. Għall-bidu s-sewwieq tar-Red Bull deher li kien ferm aktar veloċi minn dak tal-Mercedes. Il-kampjun tad-dinja, però, kien kapaċi jiddefendi ruħu tajjeb kontra l-attakki tal-Awstraljan. Is-sitwazzjoni bdiet tinbidel lejn id-39 dawra fejn Hamilton irreġistra l-aktar ħin veloċi sa dak il-punt tat-tellieqa. Madankollu, Ricciardo baqa' jżomm ruħu bejn sekonda u tnejn 'il bogħod minn Hamilton fid-dawriet ta' wara. Sadanittant, Rosberg iżżerżaq sas-sitt post fil-klassifika hekk kif qabżuh Perez, Vettel u Alonso. Ta' nota kienet il-prestazzjoni tal-Messikan li f'diversi dawriet irnexxielu jagħmel ħinijiet li kien saħansitra aktar veloċi minn dawk ta' quddiem. F'dawra 50, iż-żewġ sewwieqa tas-Sauber offrew kuntrast kbir ikkumparati mal-mod organizzat kif Rosberg ċeda postu lil Hamilton. Dan hekk kif Felipe Nasr injora ordni tat-tim tiegħu biex iċedi postu lil Marcus Ericsson li dak il-ħin kien aktar veloċi mill-kollega tiegħu. Ir-ras iebsa tal-Brażiljan wasslet lill-Iżvediż biex jagħmel daħla goffa li kkawżat inċident li temm it-tellieqa tat-tnejn. Dan l-inċident wassal għal investigazzjoni taċ-ċirkwit li eventwalment taw tort lil Ericsson u allokawlu penalità ta' tliet pożizzjonijiet, flimkien ma' tnaqqis ta' żewġ punti mis-superlicence tiegħu. Matul id-dawriet li segwew kien hemm ħafna attentati minn sewwieqa li ppruvaw itejbu l-pożizzjonijiet rispettivi tagħhom. Madankollu, ma kienx hemm kambjamenti oħra kbar f'dan ir-rigward. Eċċezzjoni ta' interess għal din ir-regola kien Nico Hulkenberg li ħa s-sitt post minn idejn Rosberg kważi fuq il-linja tat-tmiem tat-tellieqa. Sadanittant, Hamilton kellu ħajja ferm aktar faċli fl-aħħar fażi tat-tellieqa hekk kif Ricciardo qata' lura u rrassenja ruħu għat-tieni post. Kisbiet ta' nota Bla dubju, dan kien riżultat tajjeb ferm għal Hamilton li kien kapaċi jiddefendi ruħu tajjeb mill-attakki ta' Ricciardo tul ħafna mit-tellieqa. Però, ftit jista' jkun hemm dubji li l-kaos matul it-tieni pit stop tat-tellieqa sewa r-rebħa lill-Awstraljan. Interessanti wkoll huwa l-fatt li l-McLaren irnexxielhom iwasslu liż-żewġ sewwieqa tagħhom fiż-żona punti għall-ewwel darba fi żmien twil. Ta' min jinnota li din il-kisba waslet fil-gran premju li matulu kienu qegħdin jiċċelebraw l-għeluq il-50 sena mill-ħolqien tat-tim.